ทิพยประกันทำกำไรหล่น
ทิพยประกันภัย มึนได้เบี้ยเพิ่มแต่น้ำท่วมทำกำไรทรุด
2 มี.ค. 2555

หาเบี้ยได้เพิ่มเฉียด4พันล้านโดนจ่ายเบี้ยสินไหมน้ำท่วมอื้อ
ทิพยประกันภัย มึนได้เบี้ยเพิ่มแต่น้ำท่วมทำกำไรทรุด
นายสมพร สืบถวิลกุล กรรมการผู้จัดการใหญ่ บริษัท ทิพยประกันภัย เปิดเผยว่า ในปีที่ผ่านมาบริษัทมีเบี้ยประกันภัยรับ 14,831 ล้านบาท เพิ่มขึ้นจากปีก่อน 3,935 ล้านบาท หรือ 36% โดยมีค่าใช้จ่ายในการรับประกันภัย 5,496 ล้านบาท 
ทงทั้งนี้ บริษัทได้รับผลกระทบจากเหตุการณ์น้ำท่วมที่เกิดขึ้นในช่วงปลายปีที่ผ่านมา โดยได้ประมาณการค่าสินไหมทดแทนจากเหตุการณ์ดังกล่าว 10,064 ล้านบาท แต่เป็นค่าสินไหมทดแทนสุทธิ 992 ล้านบาท จึงทำให้มีผลขาดทุนจากการรับประกันภัย 349 ล้านบาท รวมรายได้จากการลงทุน 726 ล้านบาท โดยมีกำไรสุทธิ 35 ล้านบาท ลดลงเมื่อเทียบกับปีก่อนหน้าที่ได้กำไร 572 ล้านบาท
อย่างไรก็ตาม บริษัทมีสินทรัพย์รวม 39,954 ล้านบาท เพิ่มขึ้น 32% และมีหนี้สินรวม 36,552 ล้านบาท เพิ่มขึ้น 39% ซึ่งเป็นผลกระทบจากค่าสินไหมทดแทนจากน้ำท่วม
นายจีรพันธ์ อัศวะธนกุล กรรมการผู้อำนวยการ บริษัท ประกันภัยไทยวิวัฒน์ กล่าวว่า ปีที่ผ่านมาบริษัทมีกำไร 43 ล้านบาท ลดลง 20 ล้านบาท หรือ 32% เมื่อเทียบกับปี 2553 ที่มีกำไร 63 ล้านบาท ซึ่งมีรายได้จากการรับประกันภัยเพิ่มขึ้น 83 ล้านบาท 
"แม้บริษัทได้ทำประกันภัยต่อกรณีความความเสียหายรายใหญ่ไว้แล้วระดับหนึ่ง แต่เหตุการณ์น้ำท่วมก็มีผลกระทบต่อการดำเนินงานของบริษัท ทำให้มีค่าใช้จ่ายจากการรับประกันภัยรวมค่าใช้จ่ายในการดำเนินงานเพิ่มขึ้น 66 ล้านบาท ขณะที่มีรายได้จากการลงทุนลดลง 17 ล้านบาท” นายจีรพันธ์ กล่าว
นายบัลลังก์ แก้วปานกัน เลขานุการคณะกรรมการ บริษัท ไทยเศรษฐกิจประกันภัย กล่าวว่า บริษัทยังคงขาดทุนในปีที่ผ่านมาอยู่ 161 ล้านบาท เมื่อเทียบกับปี 2553 ที่ขาดทุน 102 ล้านบาท 
สาเหตุหลักมาจากเหตุการณ์น้ำท่วม ทำให้บริษัทต้องจ่ายค่าสินไหมทดแทนจำนวนมาก มีผลขาดทุนจากการรับประกันภัยที่ 35 ล้านบาท หรือเพิ่มขึ้น 211% จากเดิมที่ขาดทุน ในปีก่อน 11 ล้านบาท